Verpleegstersopleiding in gedrang weens minister se gesloerArgieffoto (Foto: StockSnap, Pixabay) Die minister van gesondheid, dr. Zweli Mkhize, sal Woensdagoggend in ‘n leeukuil instap wanneer hy die parlementêre portefeuljekomitee oor gesondheid sal toespreek en vrae beantwoord rakende die opleiding van verpleegsters. Hy sal ook moet verduidelik hoe die regering van voorneme is om voort te gaan met Nasionale Gesondheidsversekering gegewe dat al die loodsprojekte daarvoor klaaglik misluk het. Wat die opleiding van verpleegsters betref het die VF Plus-LP Philip van Staden verlede week uitgewys dat Mkhize se gesloer met die ondertekening van regulasies vir verpleegopleiding kan beteken dat geen verpleegsters in 2020 tersiêr opgelei sal kan word nie. Dit is omdat die huidige regulasies vir opleiding aan die einde van die jaar verval, maar dat daar ‘n lang vertraging was met die ondertekening van die nuwe opleidingsregulasies deur die minister. Die minister het uiteindelik verlede Donderdag die nuwe regulasies onderteken. Navrae deur Maroela Media het aan die lig gebring dat ‘n maand nou vir openbare insette toegelaat word sodat tersiêre instellings glad nie genoeg tyd sal hê om sillabusse, handboeke en vakinhoud te finaliseer nie. Minstens een instelling, die Universiteit Stellenbosch, het die probleem vir aanstaande jaar voorsien en vanjaar dubbeld hul gewone getal studente opgelei. Die mees voor die hand liggende oplossing is om die nuwe regulasies met ‘n jaar te vertraag en die huidige regulasies met ‘n jaar te verleng ten einde te verseker dat aanstaande jaar se voornemende studente kragtens die ou regulasies kan studeer, want daar is nie genoeg tyd om die nuwe regulasies volgende jaar te implementeer nie. Sowel Van Staden as die DA-LP Siviwe Gwarube het onderneem om die minister Woensdag in die komitee onder ernstige druk te plaas om die ou regulasies te verleng. Gwarube het uitgewys dat sowel spesialisrigtings as primêre gesondheidsorgopleiding geraak word en dat die huidige situasie die bestaande tekort aan verpleegsters kan vererger. Wat die nasionale gesondheidsversekering betref het Gwarube gesê sy sit die stryd daarteen namens die DA voort, want die ANC wil ‘n ideologiese plan deurdruk wat gesondheidsdienste kan kelder. Die DA het sowel die amptelike verslag met die omvang van die mislukkings as die ouditeur-generaal se verslag oor die wanbestuur van die R5,1 miljard wat vir die loodsprojekte bewillig is, aan die lig gebring, en Gwarube gaan die minister Woensdag met sowel die syfers as sy versuim om dit openbaar te maak, konfronteer.